《送徐泰士亨知罗田》
明代·倪谦

我帆才向清源落，君舟亦来闸河泊。客边相见喜无涯，握手交驩叙畴昨。

自惊别君数载馀，不知出处今何如。为言已预乌台选，一官左授罗田除。

闻君之言为君惜，无乃多财被时疾。明经乡校旧无双，射策君门曾第一。

时遭诋訾妄见疑，覆试禁垣文益奇。真金百鍊愈精彻，烨烨四海声名驰。

从此材华日增重，宜侍清班居法从。何为犹以富生嫌，造物于人真戏弄。

龙媒逸步游天衢，局促乃同辕下驹。牛刀小试众称屈，感事抚时增叹吁。

此去罗田亦不恶，百里熙熙事耕凿。得官且足为亲荣，临治应须究民莫。

君毋自馁当自宽，人心感化知非难。好敷仁惠及封内，自有美誉闻朝端。

绿杨两岸摇晴色，冰满官河留不得。丈夫壮志贵远图，九万从兹展修翮。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。